નોટબંધીની રાજકીય અસર વિશે લોકો વધુ વિચારતા હોતા નથી. તેમના માટે કોઈ બાબત તેમને આર્થિક રીતે કેટલી અસરકર્તા છે તેના આધારે મહત્વ રાખતી હોય છે. અને નોટબંધી તેમને સીધી અસર કરી હોવાથી તેનું સચોટ મૂલ્યાંકન થવું જરુરી બની જાય છે. જાણીતા અર્થશાસ્ત્રી પ્રો. કાર્તિકેય ભટ્ટ જનસામાન્યને ધ્યાનમાં રાખીને નોટબંધીની આર્થિક અસરોનું મુદ્દાસર વિશ્લેષણ કરતા કહે છે, “અર્થશાસ્ત્રના જૂનાં સિદ્ધાંતોમાં કાળું નાણું દૂર કરવાના જે ઉપાયો બતાવાયા છે તેમાં ચલણમાં રહેલી મોટી નોટો રદ કરવાનો પણ સમાવેશ થાય છે. એટલે જ કેટલાક લોકો નોટબંધીની સૈદ્ધાંતિક તરફદારી કરતા થયા હતા. પણ ૧૧ નવેમ્બર ૨૦૧૬ બાદ ભારતમાં જુદું જ ચિત્ર ઉભું થયું. દેશના અર્થતંત્રમાં કુલ ૧૭ લાખ કરોડનું ચલણી નાણું હતું. જેમાંથી ૧૫ લાખ કરોડનું ચલણ રુ. ૫૦૦ અને ૧૦૦૦ની નોટમાં હતું. આમ સરકારે જૂની નોટો રદ કરી ત્યારે અર્થતંત્રમાંથી આશરે રુ. ૧૫ લાખ કરોડનું નાણું રદ થયું.